RO Jurnalul Oficial al Uniunii Europene L 135/4

REGULAMENTUL (UE) NR. 441/2012 AL COMISIEI

din 24 mai 2012

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește stabilirea limitelor maxime de reziduuri pentru bifenazat, bifentrin, boscalid, cadusafos, clorantraniliprol, clorotalonil, clotianidin, ciproconazol, deltametrin, dicamba, difenoconazol, dinocap, etoxazol, fenpiroximat, flubendiamidă, fludioxonil, glifosat, metalaxil-M, meptildinocap, novaluron, tiametoxam și triazofos în sau pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),

întrucât:

(1) Pentru bifenazat, bifentrin, clorotalonil, deltametrin, etoxazol, glifosat, metalaxil-M și triazofos, limitele maxime de reziduuri (LMR-uri) sunt stabilite în anexa II și în partea B din anexa III la Regulamentul (CE) nr. 396/2005. Pentru boscalid, clorantraniliprol, clotianidin, ciproconazol, dicamba, difenoconazol, dinocap, fenpiroximat, flubendiamidă, fludioxonil, meptildinocap, novaluron și tiametoxam, LMR-urile au fost stabilite în partea A din anexa III la Regulamentul (CE) nr. 396/2005. Până acum, pentru cadusafos nu au fost stabilite LMR-uri în niciuna dintre anexele la Regulamentul (CE) nr. 396/2005.

(2) În contextul unei proceduri pentru autorizarea folosirii unui produs de protecție a plantelor care conține substanța activă metalaxil-M în salată, fetică, scarola, creson, Barbarea verna, rucolă, muștar vânăt, frunze și lăstari de Brassica, a fost depusă o cerere în temeiul articolului 6 alineatul (1) din Regulamentul (CE) nr. 396/2005 pentru modificarea LMR-urilor existente.

(3) Cu privire la fludioxonil, o astfel de cerere a fost depusă pentru fetică, salată, scarola, creson, rucolă, frunze și lăstari de Brassica, spanac, frunze de sfeclă și plante aromatice. Cu privire la glifosat, o astfel de cerere a fost depusă pentru linte. Cu privire la clorantraniliprol, o astfel de cerere a fost depusă pentru citrice, căpșuni, fasole și mazăre cu și fără păstăi, linte, alte leguminoase, anghinare, orez și boabe de cafea.

(4) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(6) În avizele sale motivate, autoritatea a concluzionat că, în ceea ce privește utilizarea substanței fludioxonil pe fetică, creson, rucolă, frunze și lăstari de Brassica și plante aromatice, datele nu sunt adecvate pentru a susține LMR-urile solicitate. În ceea ce privește utilizarea substanței clorantraniliprol pe fasolea fără păstăi, pe mazărea cu și fără păstăi, pe linte și alte leguminoase, autoritatea a concluzionat că datele nu sunt adecvate pentru a susține LMR-urile solicitate.

(7) În ceea ce privește toate celelalte cereri, autoritatea a concluzionat în avizele sale motivate că toate cerințele referitoare la date au fost îndeplinite și că modificările LMR-urilor, recomandate de autoritate, sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Autoritatea a luat în considerare cele mai recente informații privind proprietățile toxicologice ale substanței metalaxil-M. Nici expunerea pe toată durata vieții la această substanță prin consumul tuturor produselor alimentare care ar putea-o conține, nici expunerea pe termen scurt ca urmare a unui consum foarte ridicat de culturi și produse relevante nu indică existența unui risc de depășire a dozei zilnice acceptabile (DZA) sau a dozei acute de referință (DAR).

(8) La 9 iulie 2011, Comisia Codex Alimentarius (CAC) (3) a adoptat CXL-uri pentru bifenazat, bifentrin, boscalid, cadusafos, clorantraniliprol, clorotalonil, clotianidin, ciproconazol, deltametrin, dicamba, difenoconazol, dinocap, etoxazol, fenpiroximat, flubendiamidă, fludioxonil, meptildinocap, novaluron, tiametoxam, și triazofos. Aceste CXL-uri ar trebui incluse în Regulamentul (CE) nr. 396/2005 ca LMR-uri, cu excepția CXL-urilor care nu sunt sigure pentru un grup de consumatori europeni și pentru care Uniunea a prezentat o rezervă către CAC (4).

(9) Pe baza avizelor motivate și a raportului științific ale autorității și ținând seama de factorii relevanți pentru subiectul în cauză, modificările propuse ale LMR-urilor îndeplinesc cerințele de la articolul 14 alineatul (2) din Regulamentul (CE) nr. 396/2005.

(10) Prin urmare, Regulamentul (CE) nr. 396/2005 ar trebui modificat în consecință.

(11) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 24 mai 2012. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Modification of the existing MRLs for metalaxyl-M in lettuce and other salad plants (Modificarea LMR-urilor existente pentru metalaxil-M în lăptuci și alte salate similare). EFSA Journal 2012; 10(1):2549. [25 pp.] doi:10.2903/j.efsa.2012.2549. Document disponibil online la adresa: www.efsa.europa.eu/efsajournal

Autoritatea Europeană pentru Siguranța Alimentară; Modification of the existing MRL for glyphosate on lentils plants (Modificarea limitei maxime de reziduuri pentru glifosat pe linte). EFSA Journal 2012; 10(1):2550. [25 pp.] doi:10.2903/j.efsa.2012.2550. Document disponibil online la adresa: www.efsa.europa.eu/efsajournal

Autoritatea Europeană pentru Siguranța Alimentară; Modification of the existing MRLs for fludioxonil in leafy crops (Modificarea LMR-urilor existente pentru fludioxonil pe culturi cu frunze). EFSA Journal 2011; 9(12):2487. [27 pp.] doi:10.2903/j.efsa.2012.2487. Document disponibil online la adresa: www.efsa.europa.eu/efsajournal

(3) Rapoartele Comitetului Codex pentru reziduurile de pesticide sunt disponibile la adresa:

http://www.codexalimentarius.net/download/report/767/REP11_CACe.pdf

ALINORM 10/34/REP. JOINT FAO/WHO FOOD STANDARDS PROGRAMME (PROGRAM COMUN FAO/OMS PRIVIND NORMELE ALIMENTARE), COMISIA CODEX ALIMENTARIUS. APENDICELE II și III. Cea de a treizeci și patra sesiune. Centrul internațional de conferințe, Geneva, Elveția, 4 - 9 iulie 2011.

(4) Sprijin științific pentru elaborarea unei poziții a UE în cadrul celei de a 43-a sesiuni a CCPR

Raport științific EFSA – Publicat la 7 septembrie 2011

(http://www.efsa.europa.eu/en/efsajournal/pub/2360.htm)